PMIndiaData/PMIndiaSum huggingface dataset:
ജി-7 ഉച്ചകോടിക്കിടെ ദക്ഷിണാഫ്രിക്കൻ പ്രസിഡന്റുമായി പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി 2022 ജൂൺ 27-ന് ജർമ്മനിയിലെ ഷ്‌ലോസ് എൽമൗവിൽ G-7 ഉച്ചകോടിക്കിടെ ദക്ഷിണാഫ്രിക്കൻ പ്രസിഡന്റ് സിറിൽ റമാഫോസയുമായി കൂടിക്കാഴ്ച്ച നടത്തി. ഇരുരാജ്യങ്ങളും തമ്മിലുള്ള ഉഭയകക്ഷി ബന്ധത്തിൽ കൈവരിച്ച പുരോഗതി ഇരു നേതാക്കളും അവലോകനം ചെയ്തു, പ്രത്യേകിച്ചും 2019-ലെ തന്ത്രപരമായ സഹകരണ പദ്ധതിയിൽ ഒപ്പുവെച്ചതിനെത്തുടർന്ന്. പ്രതിരോധം, വിദ്യാഭ്യാസം, കാർഷിക മേഖലകളിൽ കൈവരിച്ച പുരോഗതിയിൽ അവർ സംതൃപ്തി പ്രകടിപ്പിച്ചു. വ്യാപാരം, നിക്ഷേപം, ഭക്ഷ്യസുരക്ഷ, പ്രതിരോധം, ഫാർമസ്യൂട്ടിക്കൽസ്, ഡിജിറ്റൽ സാമ്പത്തിക ഉൾപ്പെടുത്തൽ, നൈപുണ്യ വികസനം, ഇൻഷുറൻസ്, ആരോഗ്യം, ജനങ്ങളുമായുള്ള സമ്പർക്കം തുടങ്ങിയ മേഖലകളിലെ ഉഭയകക്ഷി ബന്ധം കൂടുതൽ ആഴത്തിലാക്കേണ്ടതിന്റെ ആവശ്യകത ആവർത്തിച്ച് പറയുകയും ചെയ്തു. വികസ്വര രാജ്യങ്ങളിൽ കോവിഡ് -19 വാക്സിനുകളുടെ ഉത്പാദനത്തെ പിന്തുണയ്ക്കുന്ന 2022 ജൂണിലെ ലോക വ്യാപാര സംഘടനയുടെ കരാറിനെ ഇരു നേതാക്കളും സ്വാഗതം ചെയ്തു. കോവിഡ്-19 പ്രതിരോധം, പ്രതിരോധം അല്ലെങ്കിൽ ചികിത്സ എന്നിവയുമായി ബന്ധപ്പെട്ട് ട്രിപ്‌സ് കരാറിലെ ചില വ്യവസ്ഥകൾ നടപ്പിലാക്കുന്നത് സംബന്ധിച്ച് ലോക വ്യാപാര സംഘടനയുടെ എല്ലാ അംഗങ്ങൾക്കും ഇളവ് നിർദ്ദേശിക്കുന്ന ആദ്യ നിർദ്ദേശം ഇന്ത്യയും ദക്ഷിണാഫ്രിക്കയും സമർപ്പിച്ചിരുന്നു. ബഹുമുഖ സ്ഥാപനങ്ങളിലെ, പ്രത്യേകിച്ച് യുഎൻ സുരക്ഷാ സമിതിയിലെ തുടർച്ചയായ ഏകോപനത്തെക്കുറിച്ചും അവയുടെ നവീകരണത്തിന്റെ ആവശ്യകതയെക്കുറിച്ചും ചർച്ചകൾ നടന്നു. –ND–
കാര്‍ഷിക, അനുബന്ധ പ്രവര്‍ത്തനങ്ങള്‍ക്കായുള്ള ഹ്രസ്വകാല വായ്പകളുടെ തിരിച്ചടവ് തീയതി നീട്ടാന്‍ മന്ത്രിസഭയുടെ അനുമതി

കാര്‍ഷിക, അനുബന്ധ പ്രവര്‍ത്തനങ്ങള്‍ക്കായുള്ള മൂന്ന് ലക്ഷം രൂപവരെയുള്ള ഹ്രസ്വകാല വായ്പകളുടെ തിരിച്ചടവ് തീയതി 2020 ഓഗസ്റ്റ് 31 വരെ ദീര്‍ഖിപ്പിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. 2020 മാര്‍ച്ച് ഒന്നിനും 2020 ഓഗസ്റ്റ് 31നുമിടയ്ക്ക് കാലാവധി പൂര്‍ത്തിയാകുന്ന ഹ്രസ്വകാല വായ്പകളുടെ തിരിച്ചടവ് തീയതിയാണ് നീട്ടിയിട്ടുള്ളത്. ഇവയ്ക്ക് രണ്ടു ശതമാനം പലിശയിളവും, കൃത്യമായ തിരിച്ചടവിനുള്ള മൂന്നു ശതമാനം പ്രോത്സാഹനവും കര്‍ഷകര്‍ക്ക് തുടര്‍ന്നും ലഭിക്കും. പ്രയോജനങ്ങള്‍ : ഈ തീരുമാനം വഴി കര്‍ഷകര്‍ക്ക് തങ്ങളുടെ മൂന്ന് ലക്ഷം രൂപവരെയുള്ള ഹ്രസ്വകാല വായ്പകളുടെ തിരിച്ചടവ് പിഴ കൂടാതെ നാലു ശതമാനം പലിശ നിരക്കില്‍ തിരിച്ചടയ്ക്കാനുള്ള സമയം നീട്ടിക്കിട്ടുകയും കോവിഡ് മഹാമാരിയുടെ സമയത്ത് അതിനായി ബാങ്കില്‍ പോകുന്നത് ഒഴിവാക്കാന്‍ സഹായമാവുകയും ചെയ്യും.
ആനന്ദില്‍ ആധുനിക ഭക്ഷ്യസംസ്‌കരണ പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ആനന്ദില്‍ ആനന്ദിന്റെ അതിനൂതന ചോക്കലേറ്റ് പ്ലാന്റ് ഉള്‍പ്പെടെ ആധുനിക ഭക്ഷ്യസംസ്‌കരണ സൗകര്യങ്ങള്‍ ഉദ്ഘാടനം ചെയ്തു. ചേക്കലേറ്റ് പ്ലാന്റ് സന്ദര്‍ശിച്ച അദ്ദേഹത്തിനു മുന്‍പാകെ ഉപയോഗിക്കപ്പെടുന്ന വിവിധ സാങ്കേതികവിദ്യകളെക്കുറിച്ചും നിര്‍മിക്കപ്പെടുന്ന ഉല്‍പന്നങ്ങളെക്കുറിച്ചും വിശദീകരിക്കപ്പെട്ടു. ചടങ്ങിനെത്തിയ വമ്പിച്ച ആള്‍ക്കൂട്ടത്തോടു പ്രധാനമന്ത്രി നന്ദി പറഞ്ഞു. ഇന്ന് ഉദ്ഘാടനം ചെയ്യപ്പെടുന്ന വികസന പദ്ധതികള്‍ സഹകരണ മേഖലയ്ക്കു വേഗം പകരുമെന്ന് അദ്ദേഹം പറഞ്ഞു. അമുല്‍ എന്ന ബ്രാന്‍ഡ് ലോകപ്രശസ്തമാണെന്നും ലോകത്താകമാനം ഒരു ആവേശമായി അതു മാറിയിരിക്കുന്നു എന്നും പ്രധാനമന്ത്രി വ്യക്തമാക്കി. അമുല്‍ ക്ഷീരസംസ്‌കരണ കേന്ദ്രം മാത്രമല്ല, ശാക്തീകരണത്തിന്റെ മികച്ച മാതൃക കൂടിയാണെന്ന് അദ്ദേഹം കൂട്ടിച്ചേര്‍ത്തു. ഗവണ്‍മെന്റിനോ വ്യവസായികള്‍ക്കോ സാധിക്കതു സഹകരണസ്ഥാപനങ്ങളിലൂടെ സര്‍ദാര്‍ പട്ടേല്‍ സാധ്യമാക്കിയെന്നു പ്രധാനമന്ത്രി പറഞ്ഞു. ജനകേന്ദ്രീകൃതമായ സവിശേഷ മാതൃകയാണ് അതെന്നും ശ്രീ. നരേന്ദ്ര മോദി വ്യക്തമാക്കി. ഗുജറാത്തിലെ സഹകരണ മേഖലയിലെ സംരംഭങ്ങള്‍ ഗുജറാത്തിലെ ജനങ്ങള്‍ക്ക്, വിശേഷിച്ചു കര്‍ഷകര്‍ക്കു സഹായകമായിട്ടുണ്ടെന്ന് അദ്ദേഹം പറഞ്ഞു. നഗരവികസനത്തിനു സര്‍ദാര്‍ പട്ടേല്‍ കല്‍പിച്ചിരുന്ന പ്രാധാന്യവും അദ്ദേഹം അനുസ്മരിച്ചു. 2022ല്‍ നടക്കുന്ന സ്വാതന്ത്ര്യത്തിന്റെ 75ാം വാര്‍ഷികാഘോഷത്തെക്കുറിച്ചു പരാമര്‍ശിക്കവേ, ഇന്ത്യ ക്ഷീരസംസ്‌കരണത്തില്‍ മികച്ച നിലയിലാണെന്നും അത് ഇനിയും മെച്ചപ്പെടുത്താന്‍ സാധിക്കുമെന്നും പ്രധാനമന്ത്രി വ്യക്തമാക്കി. നൂതന ആശയങ്ങള്‍ക്കും മൂല്യവര്‍ധനയ്ക്കും പ്രാധാന്യം കല്‍പിക്കേണ്ട സാഹചര്യം സംജാതമായിട്ടുണ്ടെന്ന് അദ്ദേഹം പറഞ്ഞു. തേന്‍ ഉല്‍പാദിപ്പിക്കുന്നതിനെക്കുറിച്ചും പ്രധാനമന്ത്രി പരാമര്‍ശിച്ചു.
യുഎഇയുടെ പുതിയ പ്രസിഡന്റായി തിരഞ്ഞെടുക്കപ്പെട്ട ഷെയ്ഖ് മുഹമ്മദ് ബിൻ സായിദ് അൽ നഹ്യാനെ പ്രധാനമന്ത്രി അഭിനന്ദിച്ചു

യുഎഇയുടെ പുതിയ പ്രസിഡന്റായി തിരഞ്ഞെടുക്കപ്പെട്ട അബുദാബി ഭരണാധികാരി ഷെയ്ഖ് മുഹമ്മദ് ബിൻ സായിദ് അൽ നഹ്യാനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "യു.എ.ഇ.യുടെ പുതിയ പ്രസിഡന്റായി തിരഞ്ഞെടുക്കപ്പെട്ട അബുദാബി ഭരണാധികാരി ഷെയ്ഖ് മുഹമ്മദ് ബിൻ സായിദ് അൽ നഹ്യാന് എന്റെ ആശംസകൾ. അദ്ദേഹത്തിന്റെ ചലനാത്മകവും ദീർഘവീക്ഷണമുള്ളതുമായ നേതൃത്വത്തിന് കീഴിൽ നമ്മുടെ സമഗ്രവും തന്ത്രപരവുമായ പങ്കാളിത്തം കൂടുതൽ ആഴത്തിൽ തുടരുമെന്ന് എനിക്ക് ഉറപ്പുണ്ട്. .. ND..
പാക്കിസ്ഥാനില്‍ വിമാനാപകടത്തില്‍ ആളപായമുണ്ടായതില്‍ പ്രധാനമന്ത്രി അനുശോചിച്ചു

പാക്കിസ്ഥാനില്‍ വിമാനാപകടത്തില്‍ ആളപായമുണ്ടായതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘പാക്കിസ്ഥാനില്‍ വിമാനാപകടത്തില്‍ ആളപായമുണ്ടായതു ദുഃഖിപ്പിക്കുന്നു. മരിച്ചവരുടെ കുടുംബാംഗങ്ങളെ അനുശോചനം അറിയിക്കുന്നു, പരുക്കേറ്റവര്‍ വേഗം സുഖം പ്രാപിക്കട്ടെ എന്ന് ആശംസിക്കുന്നു’, പ്രധാനമന്ത്രി പറഞ്ഞു.
പാർലമെന്റിൽ പ്രധാനമന്ത്രി ലാൽ ബഹാദൂർ ശാസ്ത്രി ജിക്ക് ആദരാഞ്ജലികൾ അർപ്പിച്ചു

മുൻ പ്രധാനമന്ത്രി ശ്രീ ലാൽ ബഹാദൂർ ശാസ്ത്രിയുടെ ജന്മവാർഷിക ദിനത്തിൽ പ്രധാനമന്ത്രി ശ്രീ നരേന്ദ്ര മോദി ഇന്ന് പാർലമെന്റ് മന്ദിരത്തിൽ പുഷ്പാർച്ചന നടത്തി. പ്രധാനമന്ത്രിയുടെ ഓഫീസ് ട്വീറ്റ് ചെയ്തു: "പ്രധാനമന്ത്രി നരേന്ദ്രമോദി ഇന്ന് പാർലമെന്റ് മന്ദിരത്തിൽ ലാൽ ബഹദൂർ ശാസ്ത്രി ജിക്ക് പുഷ്പാർച്ചന നടത്തി."
സ്വാതന്ത്ര്യ ദിനത്തിൽ പ്രധാനമന്ത്രി ജനങ്ങളെ അഭിവാദ്യം ചെയ്തു

സ്വാതന്ത്ര്യ ദിനത്തോടനുബന്ധിച്ച് പ്രധാനമന്ത്രി ശ്രീ നരേന്ദ്ര മോദി ജനങ്ങളെ അഭിവാദ്യം ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു; "സ്വാതന്ത്ര്യദിനത്തിൽ നിങ്ങൾക്കേവർക്കും ആശംസകൾ. സ്വാതന്ത്ര്യത്തിന്റെ അമൃത ഉത്സവത്തിന്റെ ഈ വർഷം രാജ്യത്തെ ജനങ്ങളിൽ പുതിയ ഊ ർജ്ജവും പുതിയ ബോധവും പകരട്ടെ. ജയ് ഹിന്ദ് ! # ഇന്ത്യൻ സ്വാതന്ത്ര്യ ദിനം
കാര്‍ഷിക അനുബന്ധമേഖലകളിലെ സഹകരണത്തിന് ഇന്ത്യയും ഉസ്‌ബെസ്‌കിസ്ഥാനുമായുള്ള കരാറിന് മന്ത്രിസഭയുടെ അംഗീകാരം

കാര്‍ഷിക അനുബന്ധമേഖലകളിലെ സഹകരണത്തിന് ഇന്ത്യയും ഉസ്‌ബെസ്‌കിസ്ഥാനമുായി കരാര്‍ ഒപ്പിടുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഇന്ത്യയും ഉസ്‌ബെസ്‌കിസ്ഥാനമുായുള്ള കരാറില്‍ താഴേപ്പറയുന്ന മേഖലകളില്‍ സഹകരണങ്ങളുണ്ടാകും: 1) പരസ്പര താല്‍പര്യമുള്ള നിയമം, നിലവാരം, ഉല്‍പ്പന്ന സാമ്പിളുകള്‍ എന്നിവ സംബന്ധിച്ച വിവരവിനിമയം. 2) ഉസ്‌ബെസ്‌ക്കിസ്ഥാനില്‍ സംയുക്ത കാര്‍ഷിക ക്ലസ്റ്ററുകള്‍ ആരംഭിക്കുക; 3) ധാന്യ ഉല്‍പ്പാദനം, അവയുടെ വൈവിദ്ധ്യവല്‍ക്കരണം എന്നീ മേഖലകളിലെ അനുഭവസമ്പത്തുകളുടെ വിനിമയം. 4) ആധുനിക സാങ്കേതികവിദ്യയുടെ അടിസ്ഥാനത്തിലുള്ള വിത്തുല്‍പ്പാദനമേഖലകളിലെ അനുഭവസമ്പത്തുകളുടെ വിനിമയം.; ബന്ധപ്പെട്ട കക്ഷികളുടെ രാജ്യത്തെ നിയമങ്ങള്‍ക്കനുസൃതമായി വിത്തുകളുടെ സര്‍ട്ടിഫിക്കറ്റിംഗുമായി ബന്ധപ്പെട്ട വിവരവിനിമയം; ഗുണപരമായ ഇനങ്ങളുടെ വിത്തുകളുടെ സാമ്പിളുകളുടെ കൈമാറ്റം. 5) ജലസേചനം ഉള്‍പ്പെടെ കാര്‍ഷിക അനുബന്ധമേഖലകളിലെ ജലകാര്യക്ഷമത വര്‍ദ്ധിപ്പിക്കുന്നതിന് വേണ്ട സാങ്കേതികവിദ്യകളുടെ പ്രയോഗം. 6) ജനറ്റിക്‌സ്, പ്രജനനം, ബയോടെക്‌നോളജി, സസ്യ സംരക്ഷണം, മണ്ണ്, ഉല്‍പ്പാദനക്ഷമത, സംരക്ഷണം, യന്ത്രവല്‍ക്കരണം, ജലവിഭവം എന്നിവയില്‍ സംയുക്തമായി ശാസ്ത്രീയ ഗവേഷണം നടത്തുകയും ശാസ്ത്രീയഫലം പരസ്പരം പ്രയോഗിക്കുകയും ചെയ്യുക. 7) സസ്യ നിവാരണോപായത്തില്‍ (പ്ലാന്റ് ക്വാറന്റ്റൈന്‍) വികസനവും സഹകരണം വിപുലമാക്കലൂം 8) മൃഗങ്ങളുടെ ആരോഗ്യം, വളര്‍ത്തുപക്ഷികള്‍(പൗള്‍ട്രി), ജനോമിക്‌സ്, നിവാരണോപായങ്ങള്‍ ആരംഭിക്കുക എന്നിവ ഉള്‍പ്പെടെ മൃഗസംരക്ഷണം, മേഖലകളിലെ വൈദഗ്ധ്യങ്ങളുടെ കൈമാറ്റം. 9) കാര്‍ഷിക, ഭക്ഷ്യ വ്യവസായ മേഖലകളിലെ ഗവേഷണ സ്ഥാപനങ്ങള്‍ തമ്മില്‍ ശാസ്ത്രീയ പ്രായോഗിക പ്രവര്‍ത്തനങ്ങള്‍ സം,ബന്ധിച്ച് (മേളകള്‍, എക്‌സിബിഷനുകള്‍, കോണ്‍ഫറന്‍സുകള്‍, സിമ്പോസിയം) വിവരവിനിമയം. 10) കാര്‍ഷിക ഭക്ഷ്യവിപണനമേഖലകളിലെ സഹകരണം. 11) ഭക്ഷ്യസംസ്‌ക്കരണ സംയുക്ത സംരംഭങ്ങള്‍ ആരംഭിക്കുക. 12) കക്ഷികള്‍ പരസ്പരം സമ്മതിക്കുന്ന മറ്റേത് രൂപത്തിലുള്ള സഹകരണവും. രണ്ടു രാജ്യങ്ങളിലേയും പ്രതിനിധികള്‍ ഉള്‍പ്പെടുന്ന സംയുക്ത കര്‍മ്മസമിതി രൂപീരിക്കുന്നതിന് കരാര്‍ അനുമതി നല്‍കുന്നു. സഹകരണത്തിനുള്ള പദ്ധതികള്‍ തയാറാക്കുക, ഈ കരാര്‍ നടപ്പാക്കുമ്പോള്‍ ഉയരുന്ന പ്രശ്‌നങ്ങള്‍ക്ക് പരിഹാരം നിര്‍ദ്ദേശിക്കുക, കക്ഷികള്‍ നിര്‍ദ്ദേശിക്കുന്ന ലക്ഷ്യങ്ങള്‍ നടപ്പാക്കുന്നത് നിരീക്ഷിക്കുകയെന്നതൊക്കെയാണ് ഈ കര്‍മ്മസമിതിയുടെ ഉത്തരവാദിത്വങ്ങള്‍. കുറഞ്ഞപക്ഷം രണ്ടുവര്‍ഷത്തിലൊരിക്കലെങ്കിലും കര്‍മ്മസമിതി ഇന്ത്യയിലൂം ഉസ്‌ബെസ്‌ക്കിസ്ഥാനിലും മാറിമാറി യോഗം ചേരണം. കരാര്‍ ഒപ്പിടുന്ന ദിവസം മുതല്‍ ഇത് നിലവില്‍വരികയും അഞ്ചുവര്‍ഷത്തെ കാലാവധിയുണ്ടായിരിക്കുകയും ചെയ്യും. അതിന് ശേഷം സ്വാഭാവികമായി തന്നെ അഞ്ചുവര്‍ഷത്തേക്കുകൂടി ഇത് നീട്ടും. കരാര്‍ റദ്ദാക്കണമെന്ന ഉദ്ദേശത്തോടെ രണ്ടുകക്ഷികളില്‍ ഏതെങ്കിലും ഒന്നില്‍ നിന്ന് വിജ്ഞാപനം ലഭിച്ചുകഴിഞ്ഞാല്‍ ആറു മാസത്തിനകം ഈ കരാര്‍ റദ്ദാക്കണം.
പ്രധാനമന്ത്രിയും ബഹുമാനപ്പെട്ട ശ്രീലങ്കൻ  പ്രധാനമന്ത്രി മഹീന്ദ രാജപക്‌സയും ടെലിഫോണില്‍ സംസാരിച്ചു

ശ്രീലങ്കന്‍ പാര്‍ലമെന്റംഗമെന്ന നിലയില്‍ 50 വര്‍ഷം പൂര്‍ത്തിയാക്കുന്ന ബഹുമാനപ്പെട്ട ശ്രീലങ്കന്‍ പ്രധാനമന്ത്രി മഹീന്ദ രാജപക്‌സയെ പ്രധാനമന്ത്രി ശ്രീ. നരേന്ദ്ര മോദി ടെലിഫോണിലൂടെ അഭിനന്ദനം അറിയിച്ചു. നീണ്ട രാഷ്ട്രീയ ജീവിതത്തിനിടെ ബഹുമാനപ്പെട്ട രാജപക്‌സെ നല്‍കിയ സംഭാവനകള്‍ അനുസ്മരിച്ച പ്രധാനമന്ത്രി, അദ്ദേഹത്തിനു ഭാവിനന്മകള്‍ നേര്‍ന്നു. ശ്രീലങ്കയിലെ ഇന്ത്യന്‍ വംശജരായ തമിഴരുടെ പ്രധാന നേതാക്കളില്‍ ഒരാളായ ശ്രീ. അറുമുഖന്‍ തോണ്ടമാന്റെ അപ്രതീക്ഷിതമായ അകാല നിര്യാണത്തില്‍ പ്രധാനമന്ത്രി അനുശോചിച്ചു. ഇന്ത്യയും ശ്രീലങ്കയും തമ്മിലുള്ള വികസന പങ്കാളിത്തം മുന്നോട്ടുകൊണ്ടുപോകുന്നതില്‍ ശ്രീ. തോണ്ടമാന്‍ വഹിച്ച പങ്കു പ്രധാനമന്ത്രി അനുസ്മരിച്ചു. കോവിഡ്- 19 മഹാവ്യാധി സൃഷ്ടിക്കുന്ന ആരോഗ്യ, സാമ്പത്തിക പ്രത്യാഘാതങ്ങളെ കുറിച്ചും പ്രശ്‌ന പരിഹാരത്തിനായി ഇരു രാജ്യങ്ങളും കൈക്കൊള്ളുന്ന നടപടികളെ കുറിച്ചും നേതാക്കള്‍ ചര്‍ച്ച ചെയ്തു. വെല്ലുവിളി നേരിടുന്ന ഈ സമയത്തു സാധ്യമായ എല്ലാ പിന്‍തുണയും നല്‍കാന്‍ സന്നദ്ധമായി ഇന്ത്യ നിലകൊള്ളുന്നതായി പ്രധാനമന്ത്രി ഉറപ്പു നല്‍കി.
പ്രധാനമന്ത്രി ഭോപ്പാലില്‍ ശൗര്യ സ്മാരകം ഉദ്ഘാടനം ചെയ്തു, പൊതുയോഗത്തില്‍ പ്രസംഗിച്ചു

പ്രധാനമന്ത്രി ശ്രീ. നരേന്ദ്ര മോദി ഭോപ്പാലില്‍ ശൗര്യ സ്മാരകം ഉദ്ഘാടനം ചെയ്യുകയും പൊതുയോഗത്തില്‍ പ്രസംഗിക്കുകയും ചെയ്തു. പൊതുയോഗത്തില്‍ ഏറെ പൂര്‍വസൈനികര്‍ പങ്കെടുത്തു. മാനവികതയുടെ പ്രതീകമാണ് ഇന്ത്യന്‍ സൈനികരെന്നു പ്രധാനമന്ത്രി പറഞ്ഞു. പ്രകൃതിദുരന്തമുണ്ടായപ്പോഴൊക്കെ ഇന്ത്യന്‍ സൈനികര്‍ ജീവന്‍ പണയംവെച്ചുകൊണ്ടു പ്രവര്‍ത്തിക്കാന്‍ തയ്യാറായിട്ടുള്ള കാര്യം അദ്ദേഹം അനുസ്മരിച്ചു. അച്ചടക്കത്തിലും പെരുമാറ്റത്തിലും ഇന്ത്യന്‍ സൈന്യം ലോകനിലവാരം പുലര്‍ത്തുന്നുവെന്നും പ്രധാനമന്ത്രി പറഞ്ഞു. ലോകത്താകമാനം സമാധാന സേന രൂപീകരിക്കുന്നതില്‍ മുന്‍പന്തിയിലുള്ള രാഷ്ട്രങ്ങളിലൊന്നാണ് ഇന്ത്യയെന്നും അദ്ദേഹം വ്യക്തമാക്കി. അടുത്തിടെ യെമനിലുണ്ടായ പ്രതിസന്ധിഘട്ടത്തില്‍ കേവലം ഇന്ത്യക്കാരെ മാത്രമല്ല, മറ്റു രാഷ്ട്രങ്ങളിലെ പൗരന്മാരെക്കൂടി ഇന്ത്യന്‍ സൈന്യം രക്ഷപ്പെടുത്തിയ കാര്യം പ്രധാനമന്ത്രി ശ്രദ്ധയില്‍ പെടുത്തി. ഇന്ത്യ ഒരിക്കലും മറ്റു രാഷ്ട്രങ്ങളുടെ ഭാഗങ്ങള്‍ കീഴടക്കാന്‍ ശ്രമിച്ചിട്ടില്ലെന്നു വ്യക്തമാക്കിയ പ്രധാനമന്ത്രി, മാനുഷിക മൂല്യങ്ങളെ സംരക്ഷിക്കുന്ന കാര്യത്തില്‍ ഒരിക്കലും ഇന്ത്യന്‍ സൈന്യം പിറകോട്ടു പോയിട്ടില്ലെന്നു ചൂണ്ടിക്കാട്ടി. ലോകമഹായുദ്ധങ്ങള്‍ ഇന്ത്യയുടേതായിരുന്നില്ലെങ്കിലും വിദേശരാഷ്ട്രങ്ങളുടെ പ്രതിരോധ ആവശ്യങ്ങള്‍ക്കായി എത്രയോ ഇന്ത്യന്‍ ഭടന്‍മാര്‍ ജീവത്യാഗം ചെയ്തുവെന്നു പ്രധാനമന്ത്രി കൂട്ടിച്ചേര്‍ത്തു. നമ്മുടെ ഭടന്മാര്‍ നടത്തിയ ഈ ത്യാഗം മറന്നുപോകരുതെന്നും ഇക്കാര്യം ലോകം മറന്നുപോകുന്നില്ലെന്ന് ഉറപ്പുവരുത്തണമെന്നും അദ്ദേഹം അഭ്യര്‍ഥിച്ചു. 125 കോടി ഭാരതീയര്‍ പകരുന്ന പിന്തുണയാണ് ഇന്ത്യന്‍ സൈന്യത്തിന്റെ കരുത്തെന്നും പ്രധാനമന്ത്രി പറഞ്ഞു. ദേശാതിര്‍ത്തികള്‍ കാക്കുന്ന സൈനികരുടെ ശൗര്യത്തെ അഭിനന്ദിക്കവേ ജാഗ്രതയില്‍നിന്നാണു സ്വാതന്ത്ര്യം പിറക്കുന്നതെന്ന് അദ്ദേഹം ചൂണ്ടിക്കാട്ടി. ഇന്ത്യന്‍ സൈന്യത്തിനുള്ള ത്യാഗത്തിന്റെ തിളക്കമാര്‍ന്ന പാരമ്പര്യം വ്യക്തമാക്കാനായി മഖന്‍ലാല്‍ ചതുര്‍വേദി, രാധാരി സിങ് ദിന്‍കര്‍ എന്നീ ഹിന്ദി കവികളുടെ വരികള്‍ ശ്രീ. മോദി ഉദ്ധരിച്ചു. ഒരേ റാങ്ക്, ഒരേ പെന്‍ഷന്‍ എന്ന വാഗ്ദാനം കേന്ദ്ര ഗവണ്‍മെന്റ് പാലിച്ചിട്ടുണ്ടെന്നു വ്യക്തമാക്കിയ പ്രധാനമന്ത്രി പൂര്‍വസൈനികരുടെ ക്ഷേമത്തിനായി കൈക്കൊണ്ട മറ്റു നടപടികള്‍ വിശദീകരിക്കുകയും ചെയ്തു.
ഇന്ത്യൻ സ്പേസ് അസോസിയേഷന്  പ്രധാനമന്ത്രി ഒക്ടോബർ  11 ന്  തുടക്കം കുറിക്കും

പ്രധാനമന്ത്രി ശ്രീ നരേന്ദ്ര മോദി 2021 ഒക്ടോബർ 11 ന് രാവിലെ 11 മണിക്ക് ഇന്ത്യൻ സ്പേസ് അസോസിയേഷന് (ഐ എസ് പി എ ) വീഡിയോ കോൺഫറൻസിംഗിലൂടെ സമാരംഭം കുറിക്കും . ഈ സുപ്രധാന വേളയിൽ അദ്ദേഹം ബഹിരാകാശ വ്യവസായ പ്രതിനിധികളുമായി സംവദിക്കും. ഇന്ത്യൻ സ്പേസ് അസോസിയേഷനെക്കുറിച്ച് (ഐ എസ് പി എ) ഇന്ത്യൻ ബഹിരാകാശ വ്യവസായത്തിന്റെ കൂട്ടായ ശബ്ദമാകാൻ ആഗ്രഹിക്കുന്ന ബഹിരാകാശ, ഉപഗ്രഹ കമ്പനികളുടെ മുഖ്യ സംഘടനയാണ് ഐ എസ് പി എ ഗവൺമെന്റും അതിന്റെ ഏജൻസികളും ഉൾപ്പെടെ, ഇന്ത്യൻ ബഹിരാകാശ മേഖലയിലെ എല്ലാ തൽപ്പരകക്ഷികളുമായും ഇത് ഇടപഴകുകയും ചെയ്യും. ആത്മനിർഭർ ഭാരത് എന്ന പ്രധാനമന്ത്രിയുടെ കാഴ്ചപ്പാട് പ്രതിധ്വനിപ്പിച്ച്, Iഐ എസ് പി എ ഇന്ത്യയെ സ്വാശ്രയവും സാങ്കേതികമായി മുന്നേറ്റുന്നതും ബഹിരാകാശ രംഗത്ത് ഒരു മുൻനിര കളിക്കാരനുമാക്കാൻ സഹായിക്കും. ബഹിരാകാശ, ഉപഗ്രഹ സാങ്കേതികവിദ്യകളിൽ വിപുലമായ കഴിവുകളുള്ള ഗാർഹിക, ആഗോള കോർപ്പറേഷനുകളാണ് ഐ എസ് പി എ യെ പ്രതിനിധീകരിക്കുന്നത്. അതിന്റെ സ്ഥാപക അംഗങ്ങളിൽ ലാർസൺ & ട്യുബ്രോ, നെൽകോ (ടാറ്റ ഗ്രൂപ്പ്), വൺവെബ്, ഭാരതി എയർടെൽ, മാപ്‌ഇന്ത്യ, വാൽചന്ദ്‌നഗർ ഇൻഡസ്ട്രീസ്, അനന്ത് ടെക്നോളജി ലിമിറ്റഡ് എന്നിവ ഉൾപ്പെടുന്നു. ഗോദ്രെജ്, ഹ്യൂസ് ഇന്ത്യ, അസിസ്റ്റ-ബിഎസ്ടി എയ്റോസ്പേസ് പ്രൈവറ്റ് ലിമിറ്റഡ്, ബിഇഎൽ, സെന്റം ഇലക്ട്രോണിക്സ്, മാക്സർ ഇന്ത്യ എന്നിവയാണ് മറ്റ് പ്രധാന അംഗങ്ങൾ.
ഭൂഗര്‍ഭശാസ്ത്രം, ഖനനം, ധാതു വിഭവങ്ങള്‍ എന്നീ മേഖലകളിലെ സഹകരണത്തിന് ഇന്ത്യയും സിംബാബ്‌വേയും തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം

ഭൂഗര്‍ഭശാസ്ത്രം, ഖനനം, ധാതു വിഭവങ്ങള്‍ എന്നീ മേഖലകളിലെ സഹകരണത്തിന് ഇന്ത്യയും സിംബാബ്‌വേയും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. സിംബാബ്‌വേയിലെ ഹരാരെയില്‍ വച്ച് 2018 നവംബര്‍ 3 നാണ് ധാരണാപത്രം ഒപ്പിട്ടത്. പ്രധാന സവിശേഷതകള്‍ : വിഭവങ്ങള്‍, നിയമങ്ങള്‍, നയം എന്നിവ സംബന്ധിച്ച വിവരവിനിമയം, വികസന തന്ത്രങ്ങളുടെ വിനിമയത്തിനായി സെമിനാറുകള്‍ സംഘടിപ്പിക്കുക, കക്ഷികള്‍ തമ്മിലുള്ള സാങ്കേതികവിദ്യാ കൈമാറ്റം പ്രോത്സാഹിപ്പിക്കുക, മൂല്യവര്‍ദ്ധനവ്, ഖനനമേഖലയിലെ നിക്ഷേപത്തിനുള്ള അവസരങ്ങള്‍ എന്നിവ പ്രോത്സാഹിപ്പിക്കുക മുതലായവയാണ് ധാരണാപത്രത്തിന്റെ ലക്ഷ്യങ്ങള്‍. രേഖപ്പെടുത്തല്‍, വിനിമയം, എന്നീ പ്രവര്‍ത്തനങ്ങള്‍ ഏറ്റെടുക്കുന്നതിന് ഇത് സഹായിക്കും, അതുപോലെ നൂതനാശയം എന്ന ലക്ഷ്യത്തിന് വഴിവയ്ക്കുകയും ചെയ്യും. ഗുണഫലങ്ങള്‍: തെരഞ്ഞെടുക്കപ്പെട്ട മേഖലകളില്‍ ഇന്ത്യയ്ക്കും സിംബാബ്‌വേയ്ക്കും സഹകരണത്തിന് ഒരു സ്ഥാപനവല്‍കൃത സംവിധാനം ഈ ധാരണാപത്രം ലഭ്യമാക്കും.
വിശുദ്ധ മാസമായ റംസാന്റെ ആരംഭത്തില്‍ പ്രധാനമന്ത്രി ആശംസകള്‍ നേര്‍ന്നു

വിശുദ്ധ മാസമായ റംസാന്റെ ആരംഭത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ഏവര്‍ക്കും ആശംസകള്‍ നേര്‍ന്നു. “റംസാന്‍ ആരംഭത്തില്‍ ആശംസകള്‍. ഈ വിശുദ്ധ മാസം ലോകമെമ്പാടും കൂട്ടായ്മ, സമാധാനം, സഹവര്‍ത്തിത്തം എന്നിവയുടെ ചൈതന്യം വര്‍ദ്ധിപ്പിക്കട്ടെ”, പ്രധാനമന്ത്രി പറഞ്ഞു
ഉന്നത വിദ്യാഭ്യാസം: ഇന്ത്യാ-കാനഡ ധാരണാ പത്രം പുതുക്കല്

ഉന്നത വിദ്യാഭ്യസത്തിനുള്ള ഇന്ത്യയും കാനഡയും തമ്മിലുള്ള സഹകരണം സംബന്ധിച്ച ധാരണാപത്രം പുതുക്കുന്നതിന് പ്രധാനമന്ത്രി ശ്രീ.നരേന്ദ്രമോദിയുടെ അദ്ധ്യക്ഷതയില് ചേര്ന്ന കേന്ദ്രമന്ത്രി സഭായോഗം അനുമതി നല്കി. ഇന്ത്യയും കാനഡയും തമ്മില് ഉന്നത വിദ്യാഭ്യാസരംഗത്തു നിലനില്ക്കുന്ന സഹകരണം വര്ദ്ധിപ്പിക്കാന് വഴിയൊരുക്കുന്നതാണ് ധാരണാപത്രം.
മഹാരാഷ്ട്രയിലെ റായ്ഗഢില്‍ കെട്ടിടം തകര്‍ന്നുണ്ടായ ജീവാപായത്തില്‍ പ്രധാനമന്ത്രി അനുശോചിച്ചു

മഹാരാഷ്ട്രയിലെ റായ്ഗഢിലെ മഹാഡില്‍ കെട്ടിടം തകര്‍ന്നുണ്ടായ ജീവാപായത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. ”മഹാരാഷ്ട്രയിലെ റായ്ഗഢിലെ മഹാഡില്‍ കെട്ടിടം തകര്‍ന്ന സംഭവം വേദനിപ്പിക്കുന്നു. പ്രിയപ്പെട്ടവരെ നഷ്ടപ്പെട്ട കുടുംബങ്ങള്‍ക്കൊപ്പമാണ് എന്റെ ചിന്തകള്‍. പരിക്കേറ്റവര്‍ അതിവേഗം സുഖം പ്രാപിക്കട്ടെയെന്നു ഞാന്‍ പ്രാര്‍ത്ഥിക്കുന്നു. പ്രാദേശിക ഭരണസംവിധാനവും എന്‍.ഡി.ആര്‍.എഫ് സംഘങ്ങളും ദുരന്തസ്ഥലത്തുണ്ട്. സാധ്യമായ എല്ലാ സഹായങ്ങളും അവര്‍ നല്‍കുന്നുണ്ട്.”- പ്രധാനമന്ത്രി പറഞ്ഞു.
കൂടുതല്‍ വീടുകളോടെ ഡെല്‍ഹിയിലെ ഏഴു ജി.പി.ആര്‍.എ. കോളനികള്‍ വികസിപ്പിക്കുന്നതിന് അനുമതി

ഡെല്‍ഹിയിലെ ഏഴു ജനറല്‍ പൂള്‍ റെസിഡന്‍ഷ്യല്‍ അക്കോമഡേഷന്‍ (ജി.പി.ആര്‍.എ.) കോളനികള്‍ നവീകരിക്കാനുള്ള പദ്ധതിക്കു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സരോജിനി നഗര്‍, നേതാജി നഗര്‍, നൗറോജി നഗര്‍ എന്നിവ നാഷണല്‍ ബില്‍ഡിങ്‌സ് കണ്‍സ്ട്രക്ഷന്‍ കോര്‍പറേഷന്‍ ലിമിറ്റഡും കസ്തൂര്‍ബ നഗര്‍, ത്യാഗരാജ് നഗര്‍, ശ്രീനിവാസ്പുരി, മൊഹമ്മദ്പൂര്‍ എന്നിവ സെന്‍ട്രല്‍ പബ്ലിക് വര്‍ക്‌സ് ഡിപ്പാര്‍ട്ട്‌മെന്റുമാണു നവീകരിക്കുക. ഏകദേശം 7.49 ലക്ഷം ചതുരശ്ര അടി ബില്‍ഡ് അപ് ഏരിയ(ബി.യു.എ.) ഉള്ള ടൈപ്പ് ഒന്നു മുതല്‍ നാലു വരെയുള്ള 12,970 വീടുകളുടെ സ്ഥാനത്ത് 29.18 ലക്ഷം ചതുരശ്ര മീറ്റര്‍ ബി.യു.എയില്‍ ടൈപ്പ് രണ്ടു മുതല്‍ നാലു വരെയുള്ള 25,667 വീടുകള്‍ പൊതുസൗകര്യങ്ങളോടെ നിര്‍മിക്കാനാണു പദ്ധതി. നേതാജി നഗറില്‍ ഗവണ്‍മെന്റ് ഓഫീസുകള്‍ക്കായി 2.42 ലക്ഷം ചതുരശ്ര മീറ്റര്‍ സ്ഥലംകൂടി പദ്ധതിയുടെ ഭാഗമായി ഒരുക്കും. 30 വര്‍ഷത്തേക്കുള്ള അറ്റകുറ്റപ്പണിക്കും നോക്കിനടത്തിപ്പിനുമായുള്ള ചെലവുള്‍പ്പെടെ 32,835 കോടി രൂപയുടേതാണു പദ്ധതി. റിങ് റോഡിനോട് ചേര്‍ന്ന് നൗറോജി നഗറിലും സരോജിനി നഗറിലും വാണിജ്യാടിസ്ഥാനത്തില്‍ ബി.യു.എ. വില്‍പന നടത്തി സ്വാശ്രയാടിസ്ഥാനത്തിലാണു പദ്ധതി നടപ്പാക്കുക. ഘട്ടംഘട്ടമായി അഞ്ചുവര്‍ഷം കൊണ്ടു പദ്ധതി പൂര്‍ത്തീകരിക്കും.
അനൗദ്യോഗിക ഡബ്ല്യു.ടി.ഒ. മന്ത്രിതലയോഗത്തില്‍ പങ്കെടുക്കുന്ന മന്ത്രിമാരും ഉന്നതോദ്യോഗസ്ഥരും പ്രധാനമന്ത്രിയെ സന്ദര്‍ശിച്ചു

അനൗദ്യോഗിക ഡബ്ല്യു.ടി.ഒ. മന്ത്രിതലയോഗത്തില്‍ പങ്കെടുക്കുന്ന മന്ത്രിമാരും ഉന്നതോദ്യോഗസ്ഥരും പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ബഹുമുഖവ്യാപാരവുമായി ബന്ധപ്പെട്ട വിവിധ കാര്യങ്ങള്‍ കൂടിക്കാഴ്ചയില്‍ ചര്‍ച്ച ചെയ്യപ്പെട്ടു. മന്ത്രിതലയോഗം സംഘടിപ്പിക്കാന്‍ ഇന്ത്യ മുന്‍കയ്യെടുത്തതിനെ പല മന്ത്രിമാരും അഭിനന്ദിച്ചു. പ്രതിനിധികളെ സ്വാഗതം ചെയ്യവേ, അനൗദ്യോഗിക ഡബ്ല്യു.ടി.ഒ. മന്ത്രിതലയോഗത്തിലെ ചര്‍ച്ചകള്‍ സൃഷ്ടിപരമായിരിക്കുമെന്ന ആത്മവിശ്വാസം പ്രധാനമന്ത്രി പ്രകടിപ്പിച്ചു. ഉള്‍ച്ചേര്‍ക്കലിന്റെയും സമവായത്തിന്റെയും ആശയപിന്‍ബലമുള്ളതും ചട്ടങ്ങളില്‍ അധിഷ്ഠിതവുമായ ബഹുമുഖവ്യാപാര സംവിധാനത്തിനായുള്ള ഇന്ത്യയുടെ പ്രതിജ്ഞാബദ്ധത അദ്ദേഹം ഊന്നിപ്പറഞ്ഞു. ഡബ്ല്യു.ടി.ഒ. കൊണ്ടുള്ള പ്രധാന നേട്ടങ്ങളിലൊന്ന് ഉറച്ച പരാതിപരിഹാര സംവിധാനമാണെന്നും പ്രധാനമന്ത്രി ചൂണ്ടിക്കാട്ടി. ബഹുമുഖ വ്യാപാര സംവിധാനം നേരിടുന്ന വെല്ലുവിളികളെ അതിജീവിക്കുക എന്നതു പ്രധാനമാണെന്ന് അദ്ദേഹം പറഞ്ഞു. ദോഹ ചര്‍ച്ചകളുടെയും ബാലി മന്ത്രിതല യോഗത്തിന്റെയും തീരുമാനങ്ങള്‍ നടപ്പാക്കാനിരിക്കുന്നതേ ഉള്ളൂ എന്നു പ്രധാനമന്ത്രി പറഞ്ഞു. വികസനം ഏറ്റവു കുറഞ്ഞ രാജ്യങ്ങളോടുള്ള അനുകമ്പാപൂര്‍ണമായ നിലപാടൂ സ്വീകരിക്കണമെന്ന് അദ്ദേഹം ആവര്‍ത്തിച്ചു. അനൗദ്യോഗിക യോഗത്തില്‍ പങ്കെടുക്കാനുള്ള ഇന്ത്യയുടെ ക്ഷണത്തിനുണ്ടായ ആവേശപൂര്‍ണമായ പ്രതികരണത്തില്‍ അദ്ദേഹം സംതൃപ്തി പ്രകടിപ്പിച്ചു. ബഹുമുഖതയെ സംബന്ധിച്ചുള്ള ആഗോളതലത്തിലുള്ള ആത്മവിശ്വാസത്തോടും ഡബ്ല്യു.ടി.ഒയുടെ ആശയങ്ങളോടുമുള്ള പ്രതികരണമാണ് ഇതെന്നും പ്രധാനമന്ത്രി വ്യക്തമാക്കി. വാണിജ്യ, വ്യവസായ മന്ത്രീ ശ്രീ. സുരേഷ് പ്രഭു പങ്കെടുത്തു.
ജാലിയൻ വാലാബാഗ്  രക്തസാക്ഷികൾക്ക്  പ്രധാനമന്ത്രി ആദരാഞ്ജലിഅർപ്പിച്ചു

1919-ലെ ഈ ദിനത്തിൽ ജാലിയൻ വാലാബാഗിൽ രക്തസാക്ഷികളായവർക്ക് പ്രധാനമന്ത്രി ശ്രീ നരേന്ദ്ര മോദി ആദരാഞ്ജലികൾ അർപ്പിച്ചു. ജാലിയൻ വാലാബാഗ് സ്മാരകത്തിന്റെ നവീകരിച്ച സമുച്ചയത്തിന്റെ ഉദ്ഘാടന വേളയിൽ കഴിഞ്ഞ വർഷത്തെ പ്രസംഗവും ശ്രീ മോദി പങ്കുവെച്ചിട്ടുണ്ട്. ഒരു ട്വീറ്റിൽ പ്രധാനമന്ത്രി പറഞ്ഞു : "1919-ൽ ഈ ദിവസം ജാലിയൻ വാലാബാഗിൽ രക്തസാക്ഷിത്വം വരിച്ചവർക്ക് ആദരാഞ്ജലികൾ. അവരുടെ സമാനതകളില്ലാത്ത ധൈര്യവും ത്യാഗവും വരും തലമുറകളെ പ്രചോദിപ്പിക്കും. കഴിഞ്ഞ വർഷം ജാലിയൻവാലാബാഗ് സ്മാരകത്തിന്റെ നവീകരിച്ച സമുച്ചയത്തിന്റെ ഉദ്ഘാടന വേളയിലെ എന്റെ പ്രസംഗം പങ്കിടുന്നു: https://t.co/zjqdqoD0q2"
ഹിമാചല്‍ ദിനത്തില്‍ പ്രധാനമന്ത്രിയുടെ സന്ദേശം

ഹിമാചല്‍ പ്രദേശിന്റെ 75-ാം സ്ഥാപകദിനത്തില്‍ പ്രധാനമന്ത്രി നരേന്ദ്രമോദി സംസ്ഥാനത്തെ ജനങ്ങളെ അഭിവാദ്യം ചെയ്തു. സ്വാതന്ത്ര്യത്തിന്റെ 75-ാം വാര്‍ഷികത്തില്‍ത്തന്നെ ഹിമാചല്‍ പ്രദേശും 75-ാം സ്ഥാപകദിനം ആചരിക്കുന്നുവെന്ന യാദൃച്ഛികത ആഹ്ലാദമുളവാക്കുന്നതാണെന്നു സ്ഥാപകദിനസന്ദേശത്തില്‍ ശ്രീ മോദി പറഞ്ഞു. ‘ആസാദി കാ അമൃത് മഹോത്സവ’കാലത്തു വികസനത്തിന്റെ അമൃതം സംസ്ഥാനത്തെ ഓരോരുത്തരിലേക്കും എത്തിക്കാനുള്ള പ്രതിബദ്ധത അദ്ദേഹം ആവര്‍ത്തിച്ചു. ശ്രീ അടല്‍ ബിഹാരി വാജ്പേയിയുടെ കവിത ഉദ്ധരിച്ച്, സ്ഥിരോത്സാഹവും നിശ്ചയദാര്‍ഢ്യവുമുള്ള ജനങ്ങളുള്ള ഈ മനോഹരമായ സംസ്ഥാനവുമായി തനിക്കുള്ള ദീര്‍ഘകാലബന്ധത്തെക്കുറിച്ചും പ്രധാനമന്ത്രി പറഞ്ഞു. 1948-ല്‍ ഈ മലയോര സംസ്ഥാനം രൂപവല്‍ക്കരിച്ച സമയത്തുണ്ടായിരുന്ന വെല്ലുവിളികള്‍ അനുസ്മരിച്ച്, വെല്ലുവിളികള്‍ അവസരങ്ങളാക്കി മാറ്റിയതിനു ഹിമാചല്‍ പ്രദേശിലെ ജനങ്ങളെ പ്രധാനമന്ത്രി അഭിനന്ദിച്ചു. ഉദ്യാനപരിപാലനം, വൈദ്യുതി മിച്ചംപിടിക്കല്‍, സാക്ഷരതാനിരക്ക്, ഗ്രാമീണ റോഡ് സമ്പര്‍ക്കസംവിധാനം, പൈപ്പിലൂടെ കുടിവെള്ളം, എല്ലാ വീട്ടിലും വൈദ്യുതി എന്നീ കാര്യങ്ങളില്‍ സംസ്ഥാനം കരസ്ഥമാക്കിയ നേട്ടങ്ങളെ അദ്ദേഹം പ്രശംസിച്ചു. കഴിഞ്ഞ ഏഴെട്ടു വര്‍ഷമായി ഈ നേട്ടങ്ങള്‍ കെട്ടിപ്പടുക്കാന്‍ നടത്തിയ ശ്രമങ്ങള്‍ അദ്ദേഹം എടുത്തുപറഞ്ഞു. ”ജയ് റാം ജിയുടെ ചെറുപ്പമാര്‍ന്ന നേതൃത്വത്തിനുകീഴില്‍ ഗ്രാമീണ റോഡുകള്‍ വികസിപ്പിക്കുന്നതിനും ദേശീയപാതയ്ക്കു വീതി കൂട്ടുന്നതിനും റെയില്‍വേ ശൃംഖലയ്ക്കും ‘ഇരട്ട എന്‍ജിന്‍ ഗവണ്‍മെന്റ്’ മുന്‍കൈയെടുത്തു. അതിന്റെ ഫലങ്ങളാണ് ഇപ്പോള്‍ കാണുന്നത്. സമ്പര്‍ക്കസംവിധാനങ്ങള്‍ മെച്ചപ്പെടുന്നമുറയ്ക്ക്, ഹിമാചലിലെ വിനോദസഞ്ചാരമേഖലയും പുതിയ ഉയരങ്ങള്‍ താണ്ടുകയാണ്.”- പ്രധാനമന്ത്രി പറഞ്ഞു. വിനോദസഞ്ചാരമേഖലയിലെ പുതിയ മുന്നേറ്റങ്ങളെക്കുറിച്ചു പറഞ്ഞ പ്രധാനമന്ത്രി പ്രദേശവാസികള്‍ക്കുള്ള പുതിയ അവസരങ്ങളുടെയും തൊഴിലവസരങ്ങളുടെയും കാര്യങ്ങളും ചൂണ്ടിക്കാട്ടി. മഹാമാരിക്കാലത്തു കാര്യക്ഷമമായി അതിവേഗം പ്രതിരോധകുത്തിവയ്പു നല്‍കിയ കാര്യം പരാമര്‍ശിച്ച് ആരോഗ്യമേഖലയിലെ പുരോഗതിയെക്കുറിച്ചും അദ്ദേഹം പറഞ്ഞു. ഹിമാചല്‍ പ്രദേശിന്റെ മുഴുവന്‍ സാധ്യതകളും തുറന്നുകാട്ടുന്നതിനു കഠിനാധ്വാനം വേണ്ടതുണ്ടെന്നും പ്രധാനമന്ത്രി പറഞ്ഞു. വിനോദസഞ്ചാരം, ഉന്നതവിദ്യാഭ്യാസം, ഗവേഷണം, ഐടി, ജൈവസാങ്കേതികവിദ്യ, ഭക്ഷ്യസംസ്‌കരണം, പ്രകൃതിദത്തകൃഷി തുടങ്ങിയ മേഖലകളിലെ പ്രവര്‍ത്തനങ്ങള്‍ അമൃതകാലത്തു മുന്നോട്ടു കൊണ്ടുപോകണം. ഈ വര്‍ഷത്തെ ബജറ്റില്‍ പ്രഖ്യാപിച്ച ‘വൈബ്രന്റ് വില്ലേജ്’ പദ്ധതി ഹിമാചല്‍ പ്രദേശിനു വലിയ നേട്ടമുണ്ടാക്കുമെന്നും അദ്ദേഹം പറഞ്ഞു. സമ്പര്‍ക്കസംവിധാനങ്ങള്‍ വര്‍ദ്ധിപ്പിക്കല്‍, വനസമ്പുഷ്ടീകരണം, സ്വച്ഛത എന്നിവയെക്കുറിച്ചും ഈ സംരംഭങ്ങള്‍ക്കു ജനങ്ങളുടെ പങ്കാളിത്തം വേണ്ടതിനെക്കുറിച്ചും അദ്ദേഹം പരാമര്‍ശിച്ചു. മുഖ്യമന്ത്രിയും അദ്ദേഹത്തിന്റെ സഹപ്രവര്‍ത്തകരും സാമൂഹ്യ സുരക്ഷാ മേഖലയിലുള്‍പ്പെടെയുള്ള കേന്ദ്ര ക്ഷേമപദ്ധതികള്‍ വിപുലീകരിക്കുന്നതിനെക്കുറിച്ചും പ്രധാനമന്ത്രി സംസാരിച്ചു. ”സത്യസന്ധമായ നേതൃത്വം, സമാധാനം കാംക്ഷിക്കുന്ന അന്തരീക്ഷം, ദേവീദേവന്മാരുടെ അനുഗ്രഹം, കഠിനാധ്വാനം ചെയ്യുന്ന ഹിമാചലിലെ ജനങ്ങള്‍; സമാനതകളില്ലാത്തതാണ് ഇവയെല്ലാം. ദ്രുതഗതിയിലുള്ള വികസനത്തിന് ആവശ്യമായതെല്ലാം ഹിമാചലിലുണ്ട്”- ശ്രീ മോദി പറഞ്ഞു. –ND–
പ്രധാനമന്ത്രി കേദാര്‍നാഥ് സന്ദര്‍ശിച്ചു, അടിസ്ഥാന സൗകര്യ പദ്ധതികള്‍ക്ക് തറക്കല്ലിട്ടു

പ്രധാനമന്ത്രി ശ്രീ. നരേന്ദ്ര മോദി ഇന്ന് കേദാര്‍നാഥ് സന്ദര്‍ശിച്ചു. അദ്ദേഹം കേദാര്‍നാഥ് ക്ഷേത്രത്തില്‍ പ്രാര്‍ത്ഥന നടത്തുകയും അഞ്ച് അടിസ്ഥാന സൗകര്യ വികസന പദ്ധതികള്‍ക്ക് തറക്കല്ലിടുകയും ചെയ്തു. മന്ദാകിനി, സരസ്വതി നദികളുടെ കടവുകളിലെ താങ്ങുമതില്‍ ശക്തിപ്പെടുത്തല്‍, കേദാര്‍നാഥ് ക്ഷേത്രത്തിലേയ്ക്കുള്ള ഇടവഴി നിര്‍മ്മാണം, ശങ്കരാചാര്യ കുടീരം, ശങ്കരാചാര്യ മ്യൂസിയം എന്നിവയുടെ വികസനം, കേദാര്‍നാഥിലെ പുരോഹിതന്‍മാര്‍ക്കുള്ള വീട് നിര്‍മ്മാണം മുതലായവ ഇതിലുള്‍പ്പെടും. കേദാര്‍പുരി പുനര്‍ നിര്‍മ്മാണ പദ്ധതിയെ കുറിച്ച് പ്രധാനമന്ത്രിയെ ധരിപ്പിച്ചു. ഒരു പൊതുസമ്മേളനത്തെ അഭിസംബോധന ചെയ്യവെ, ദീപാവലിക്ക് തൊട്ടടുത്ത ദിവസം കേദാര്‍നാഥില്‍ എത്താന്‍ കഴിഞ്ഞതില്‍ തനിക്ക് സന്തോഷമുണ്ടെന്ന് പ്രധാനമന്ത്രി പറഞ്ഞു. ഗുജറാത്തില്‍ ഇന്ന് നവവത്സരം ആരംഭിക്കകയാണെന്ന് പറഞ്ഞ അദ്ദേഹം ലോകമെമ്പാടുമുള്ള ഗുജറാത്തികള്‍ക്ക് ആശംസകളും നേര്‍ന്നു. മനുഷ്യസേവ എന്നാല്‍ ദൈവത്തെ സേവിക്കലാണെന്ന് ചൂണ്ടിക്കാട്ടിയ പ്രധാനമന്ത്രി, സ്വാതന്ത്ര്യ ലബ്ദിയുടെ എഴുപത്തിയഞ്ചാം വര്‍ഷം നാം ആഘോഷിക്കുന്ന 2022 ഓടെ ഒരു വികസിത ഇന്ത്യ എന്ന സ്വപ്നം യാഥാര്‍ത്ഥ്യമാക്കുന്നതിന് താന്‍ പരിപൂര്‍ണമായി സമര്‍പ്പിച്ചിരിക്കുകയാണെന്ന് പറഞ്ഞു. 2013 ലെ പ്രകൃതി ദുരന്തത്തെ ഒര്‍മ്മിച്ച് കൊണ്ട് അന്ന് ഗുജറാത്ത് മുഖ്യമന്ത്രിയായിരുന്ന താന്‍ കേദാര്‍നാഥിലെത്തി ദുരന്തത്തിനിരയായവര്‍ക്ക് ഗുജറാത്ത് ഗവണ്‍മെന്റില്‍ നിന്നും സാധ്യമായ എല്ലാ സഹായങ്ങളും നല്‍കിയെന്നും പ്രധാനമന്ത്രി പറഞ്ഞു. തീര്‍ത്ഥാടകരുടെ സൗകര്യങ്ങളുടെ കാര്യത്തിലായാലും പൂജാരിമാരുടെ ക്ഷേമമായാലും ഒരു ഉത്തമ തീര്‍ത്ഥാടന കേന്ദ്രം എന്തായിരിക്കണമെന്ന് കേദാര്‍നാഥില്‍ നടന്ന് വരുന്ന പ്രവര്‍ത്തനങ്ങള്‍ നോക്കിയാല്‍ കാണാമെന്ന് പ്രധാനമന്ത്രി പറഞ്ഞു. കേദാര്‍നാഥില്‍ വികസിപ്പിക്കുന്ന അടിസ്ഥാന സൗകര്യങ്ങള്‍ ഉന്നത നിലവാരത്തിലുള്ളവയും ആധുനികവും ഒപ്പം പരമ്പരാഗത ആചാര വിചാരങ്ങളെ പരിരക്ഷിക്കുന്നതും, പരിസ്ഥിതിക്ക് തകരാറുണ്ടാക്കാത്തതുമാണെന്ന് അദ്ദേഹം പറഞ്ഞു. ആദ്ധ്യാത്മികതയ്ക്കും, സാഹസികതയ്ക്കും, വിനോദ സഞ്ചാരത്തിനും പ്രകൃതി സ്‌നേഹിക്കും നല്‍കാന്‍ ഹിമാലയത്തിന് ഏറെയുണ്ടെന്ന് പ്രധാനമന്ത്രി ശ്രീ. നരേന്ദ്ര മോദി പറഞ്ഞു. ഹിമാലയം സന്ദര്‍ശിച്ച് പര്യവേഷണം നടത്താന്‍ അദ്ദേഹം ഏവരെയും ക്ഷണിച്ചു. ഉത്തരാഖണ്ഡ് ഗവര്‍ണര്‍ ഡോ. കെ.കെ.പോള്‍, ഉത്തരാഖണ്ഡ് മുഖ്യമന്ത്രി ശ്രീ. ത്രിവേന്ദ്ര സിംഗ് റാവത്ത് എന്നിവരും തദവസരത്തില്‍ സന്നിഹരായിരുന്നു.
ഇന്ത്യാ ഇന്‍ഫ്രാസ്ട്രക്ച്ചര്‍ ഫിനാന്‍സ് കമ്പനിയില്‍

ഇന്ത്യ ഇന്‍ഫ്രാസ്ട്രക്ച്ചര്‍ ഫിനാന്‍സ് കമ്പനി ലിമിറ്റഡില്‍(ഐഐഎഫ്‌സിഎല്‍) 2007-08 മുതല്‍ 2012-13 വരെയുള്ള കാലയളവില്‍ നടത്തിയ 2600 കോടി രൂപയുടെ മൂലധന നിക്ഷേപത്തിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. 1956ലെ കമ്പനി നിയമത്തിനു കീഴില്‍ 2006 ജനുവരി 5ന് ഇന്ത്യാ ഗവണ്‍മെന്റിന്റെ പൂര്‍ണ്ണമായ ഉടമസ്ഥതയില്‍ രൂപീകരിച്ചതാണ് ഐഐഎഫ്‌സിഎല്‍. 1000 കോടി രൂപയായിരുന്നു അംഗീകൃതി ഓഹരി മൂലധനം. 2006 ഏപ്രിലില്‍ കമ്പനി പ്രവര്‍ത്തനമാരംഭിച്ചു. അടിസ്ഥാന സൗകര്യ പദ്ധതികള്‍ക്ക് ദീര്‍ഘകാല വായ്പകള്‍ നല്‍കുകയാണ് കമ്പനിയുടെ ഉദ്ദേശ്യം.
ഭാഗീരഥി  അമ്മയുടെ നിര്യാണത്തിൽ പ്രധാനമന്ത്രി ആദരാഞ്ജലി അർപ്പിച്ചു

കേരളത്തിന്റെ അക്ഷര മുത്തശ്ശി ഭാഗീരഥി അമ്മയുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി ആദരാഞ്ജലി അർപ്പിക്കുകയും ദുഖം രേഖപ്പെടുത്തുകയും ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു : ബഹുമാന്യയായ ഭാഗീരഥി അമ്മയ്ക്ക് ഞാൻ ആദരാഞ്ജലി അർപ്പിക്കുന്നു. അവരുടെ ജീവിത യാത്രയിൽ നിന്ന് ധാരാളം കാര്യങ്ങൾ പഠിക്കാനുണ്ട്, പ്രത്യേകിച്ചും പുതിയ കാര്യങ്ങൾ പഠിക്കാനുള്ള അവരുടെ അവിരാമമായ അഭിനിവേശം. അവരുടെ നിര്യാണത്തിൽ ദുഃഖമുണ്ട്. അവരുടെ കുടുംബത്തിനും ആരാധകർക്കും അനുശോചനം. ഓം ശാന്തി.